<classify> SERIKALI imesema pamoja na kwamba elimu nchini inatolewa bure katika shule za msingi na sekondari pia inakataza michango inayotolewa bila utaratibu. Imesema utaratibu huo ni pamoja na taarifa kutolewa kwa mkuu wa wilaya husika, ofisa elimu na hata kushirikisha wazazi na walezi.Naibu Waziri, Ofisi ya Rais Tawala za Mikoa na Serikali za Mitaa Tamisemi, Mwita Waitara alisema hayo juzi Dar es Salaam alipofanya ziara katika Shule ya Sekondari ya Azania huku pia akitumia muda huo kuingia darasani na kufundisha somo la hisabati. Kuhusu hoja ya michango katika shule, alisema imekuwa ikilalamikiwa sana wengine wakitaka hadi sare za wanafunzi kupatikana shuleni.Alisema zipo shule nyingine nchini ambazo hata wazazi wa wanafunzi wakiitwa katika vikao ili kujua maendeleo ya shule ama changamoto zilizopo hawajitokezi, wakimini kuwa elimu bure inajumuisha kila jambo.Michango ipo lakini kwa utaratibu unaojulikana, awali kuliwa na wizi mkubwa kuhusu michango hiyo, wakiwepo waliokuwa wakitumia fursa hiyo kujinufaisha kwa michango isiyoeleweka, alisema Waitara.Alizishauri shule kuwa na utaratibu wa kuwakutanisha wadau mbalimbali wa elimu wakiwemo waliosoma katika shule hizo ili kuweza kuchangia katika maendeleo ya shule husika kwa ujumla. Waitara alisema awali wakati wanafunzi wakilipa ada, michango mbalimbali ilikuwa ikitolewa jambo lililosababisha kuwepo kwa mianya mingi ya wizi, huku watoto wa maskini wakishindwa kwenda shule kutokana na uchumi kuwa mdogo.Alisema dhana ya elimu bure imesaidia watoto wengi waliokuwa wakibaki majumbani kwa kushindwa kwenda shule na sasa wakipata fursa iyo, jambo lililoongeza wigo wa wanafunzi wengi katika shule mbalimbali nchini.Elimu bure ni dhana inayonufaisha wengi, watoto wengi walibaki mitaani kwa kukosa fursa ya kusoma, na imesaidia watoto wengi kuingia shuleni, alisema Waitara huku akitoa ushuhuda wa jinsi yeye alivyotoka katika familia maskini lakini aliweza kuchangiwa kuanzia mavazi na ada.Alisema kila mwezi serikali inatoa zaidi y ash bilioni 24 kwa ajili ya elimu, ni fedha ambazo haziwezi kukamilisha kila jambo katika uendeshaji wa shule, na kuwataka walimu kutimiza wajibu wao. Kuhusu shule ya Azania aliutaka uongozi wa shule hiyo kuongeza jitihada ili kuwepo kwa mafanikio kwa wanafunzi wanaohitimu katika masomo shuleni hapo. Waitara alisema katika matokeo yaliyopita, shule za sekondari zilishangaza kwa kutokuwepo katika 10 bora huku zikiwepo shule za kata na ambazo ziko vijijini.Alisema kwa shule ya Azania, licha ya kulalamika kuwepo kwa changamoto ya usafiri kwa wanafunzi, wengine wakitoka maeneo ya mbali na hata misongamano ya daladala lakini bado upo unafuu ikilinganishwa na shule nyingine.Vijana wanaokuja kupata elimu shuleni hapa wana uwezo mkubwa, matamanio ya serikali ni kuboreshwa kwa elimu itolewayo ili kuongeza wigo wa wanafunzi wanaokwenda shule za serikali kwa ajili ya kupata elimu, alisema Waitara akisisitiza kuwa hata yeye alisoma shuleni hapo kwa kidato cha kwanza hadi cha sita ingawaje alitokea familia yenye kipato cha chini.Mkuu wa shule hiyo, Erasto Bwimile alisema shule hiyo ina jumla ya wanafunzi 1400, na ufaulu kwa sasa ukifikia asilimia 95. Hata hivyo, Bwimile alisema zipo changamoto kadha wa kadha katika shule hiyo ikiwepo mgao mdogo wa fedha zinazotakiwa kufika shuleni hapo jambo linaloweza kuwa changamoto kwa upatikanaji wa chakula cha kutosha kwa wanafunzi.  <topic>: KITAIFA 